**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 7 ДУГААР**

**САРЫН 01-НИЙ ӨДӨР /ПҮРЭВ ГАРАГ/-ИЙН ХУРАЛДААНЫ**

**ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-2 |
| 2 | Хуралдааны дэлгэрэнгүй тэмдэглэл |  |
|  | 1.“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төсөл /Засгийн газар 2021.06.30--ны өдөр өргөн мэдүүлсэн, анхны хэлэлцүүлэг/ | 3-4 |

***Монгол Улсын Их Хурлын 2021 оны хаврын ээлжит чуулганы***

***Эдийн засгийн байнгын хорооны 7 дугаар сарын 01-ний өдөр***

***/Пүрэв гараг/-ийн хуралдааны товч тэмдэглэл-2***

Эдийн засгийн байнгын хорооны дарга Ж.Ганбаатар ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Эдийн засгийн байнгын хорооны дарга Ж.Ганбаатар, Улсын Их Хурлын гишүүн Ж.Бат-Эрдэнэ, С.Чинзориг нар “Жанжин Д.Сүхбаатар” танхимаас, бусад гишүүд МyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 19 гишүүнээс 10 гишүүн цахим хуралдааны программын ирцэд бүртгүүлж, 52.6 хувийн ирцтэйгээр хуралдаан 16 цаг 30 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Т.Аюурсайхан, Э.Бат-Амгалан, Д.Бат-Эрдэнэ, Х.Болорчулуун, Ц.Даваасүрэн, О.Цогтгэрэл, Б.Энхбаяр.*

***Нэг.“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төсөл*** */Засгийн газар 2021.06.30--ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Улсын Их Хурлын гишүүн, Хууль зүй, дотоод хэргийн сайд Х.Нямбаатар, Монгол Улсын сайд, Засгийн газрын Хэрэг эрхлэх газрын дарга Ц.Нямдорж, Батлан хамгаалахын сайд Г.Сайханбаяр, Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Барилга, хот байгуулалтын сайд Б.Мөнхбаатар, Гадаад харилцааны сайд Б.Батцэцэг, Зам, тээврийн хөгжлийн сайд Л.Халтар, Хүнс, хөдөө аж ахуй, хөнгөн үйлдвэрийн сайд З.Мэндсайхан, Эрүүл мэндийн сайд С.Энхболд, Эрчим хүчний сайд Н.Тавинбэх, Засгийн газрын Хэрэг эрхлэх газрын Бодлого, төлөвлөлтийн газрын дарга П.Зохихсүрэн, Сангийн яамны Эдийн засгийн бодлогын газрын дарга Г.Батхүрэл, Үндэсний хөгжлийн газрын дарга Х.Батжаргал, мөн газрын дэд дарга Б.Дөлгөөн нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийн анхны хэлэлцүүлэгтэй холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүн С.Чинзориг тогтоолын төслийг анхны хэлэлцүүлгээр батлах горимын санал гаргав.

**Ж.Ганбаатар:** Улсын Их Хурлын гишүүн С.Чинзоригийн гаргасан горимын саналыг дэмжье гэсэн санал хураалт явуулъя.

Зөвшөөрсөн 8

Татгалзсан 3

Бүгд 11

72.7 хувийн саналаар горимын санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ж.Бат-Эрдэнэ Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 6 минут үргэлжилж, 19 гишүүнээс 12 гишүүн хүрэлцэн ирж, 63.1 хувийн ирцтэйгээр 19 цаг 11 минутад өндөрлөв.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ж.ГАНБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 7 ДУГААР**

**САРЫН 01-НИЙ ӨДӨР /ПҮРЭВ ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Ж.Ганбаатар:** Байнгын хорооны гишүүдийн энэ өдрийн амар амгаланг айлтгая. Байнгын хорооны гишүүдийн ирц хүрсэн байна.

Өнөөдрийн хуралдаан эхлэх гэж байна.

Хэлэлцэх асуудлыг танилцуулъя.

Монгол Улсын хөгжлийн 2022 оны төлөвлөгөө батлах тухай Улсын Их Хурлын тогтоолын төслийн анхны хэлэлцүүлгийг хийнэ.

Хэлэлцэх асуудалтай холбоотой саналтай гишүүн байна уу? Алга байна.

Хэлэлцэх асуудалдаа оръё.

**Нэг.“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төслийн анхны хэлэлцүүлгийг хийж эхэлье.**

Тогтоолын төсөлтэй холбогдуулан гишүүд бичгээр санал ирүүлэх ёстой. Тэр бичгээр ирүүлсэн саналын дагуу санал хураалт явуулах ёстой. Одоогоор бичгээр ирсэн санал байхгүй байна.

Чинзориг гишүүн горимын санал гаргая.

**С.Чинзориг:** Өмнө нь энэ хөгжлийн төлөвлөгөөг Засгийн газар өргөн бариад Байнгын хороо анхны хэлэлцүүлэгт бэлдээд ажлын хэсэг гараад, ажлын хэсэг ажиллаад Байнгын хороо зарчмын зөрүүтэй саналын томьёоллоор санал хураасан. Засгийн газар төслийг хэлэлцэх явцад нь татаад, Байнгын хорооноос гаргасан зарчмын зөрүүтэй саналуудыг хасах санал, өөрчлөн найруулах санал, шинээр нэмэгдэж орж ирж байгаа саналуудыг үндсэнд нь бүрэн тусгаад дахиж Их Хуралд өргөн бариад хэлэлцэх эсэхийг нь шийдсэн.

Тийм учраас өмнөх төсөл дээр ажилласан ажлын хэсгийн санал Байнгын хороогоор хураалгасан зарчмын зөрүүтэй санал бол Засгийн газрын дахин өргөн барьсан төсөлд оруулж өгсөн учраас дахиж зарчмын зөрүүтэй санал гарахгүй байх гэж бодсон. Тийм учраас анхны хэлэлцүүлгээр нь батлуулъя гэсэн ийм горимын санал гаргаж байна.

**Ж.Ганбаатар:** Чинзориг гишүүн горимын санал гарлаа. Гишүүдээс бичгээр буюу тогтоолын төсөлтэй холбоотой зарчмын зөрүүтэй санал гараагүй учраас анхны хэлэлцүүлгээр нь баталъя гэсэн Чинзориг гишүүний гаргасан саналаар санал хураалт явуулъя.

Эхлээд бүртгэлийн санал хураалт явуулна. Гишүүд анхааралтай байхыг хүсье.

Санал хураалт.

Санал 72.7 хувийн дэмжигдлээ.

“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төслийн анхны хэлэлцүүлгийг явуулж дууслаа.

Тогтоолын төслийн анхны хэлэлцүүлэг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд Ж.Бат-Эрдэнэ гишүүн хийнэ. Баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ